b'\n_START_ARTICLE_\nMax Amann\n_START_SECTION_\nF\xc3\xb8rste verdenskrig\n_START_PARAGRAPH_\nUnder f\xc3\xb8rste verdenskrig tjenestegjorde Amann i 16.reservinfanteriregimentet (RIR 16) som innikk i 6. bayerske reservedivisjon. Regimentet var kjent under navnet \xc2\xabRegiment List\xc2\xbb etter Julius List (1864\xe2\x80\x931914), som var dets f\xc3\xb8rste sjef. I dette regimente kjempet visekorporal Adolf Hitler, og Amann var som feldwebel tidvis hans overordnede. Hitler tjenestegjorde i hovedsak som ordonnans._NEWLINE_Amann foreslo Hitlers forfremmelse til underoffiser.\n_START_SECTION_\nNSDAP\n_START_PARAGRAPH_\nEter krigen vendte Amann hjem til M\xc3\xbcnchen. Han var med i Thuleselskapet, og ble 1921 med i NSDAP (nazistpartiet); han hadde partibok nummer 3. Hitler utpekte Amann til partiets f\xc3\xb8rste kasserer (1. Gesch\xc3\xa4ftsf\xc3\xbchrer der NSDAP) og pressesjef. I november 1923 for\xc3\xb8vet Hitler det s\xc3\xa5kalte \xc3\xb8lkjellerkuppet. Kuppet var mislykket, og Hitler og flere andre tilhengere ble internert p\xc3\xa5 festningen i Landsberg am Lech._NEWLINE_Amann avtjente seks m\xc3\xa5neder i fengsel. Etter l\xc3\xb8slatelsen gav Hitler i 1925 Amann i oppdrag \xc3\xa5 bygge opp partiets bokforlag, Eher-Verlag. Amann var ansvarlig for avisene Das Schwarze Korps og V\xc3\xb6lkischer Beobachter. Amann foreslo tittelen Mein Kampf p\xc3\xa5 den bok som Hitler f\xc3\xb8rst hadde tenkt \xc3\xa5 kalle \xc2\xabFire og et halvt \xc3\xa5rs kamp mot l\xc3\xb8gner, dumhet og feighet\xc2\xbb og ordnet med publiseringen av den._NEWLINE_Amann mistet sin venstre arm i samband med en jaktulykke i september 1931._NEWLINE_Da nazistene i januar 1933 kom til makt i Tyskland fikk Amann, ved siden av Joseph Goebbels og Otto Dietrich, en vesentlig rolle i ensrettingen (Gleichschaltung) av den tyske presse. Amann ble ordf\xc3\xb8rende i Rikets pressekammer (Reichspressekammer) og Rikets organisasjon for avisutgivere, og han kontrollerte dermed pressesensuren. Han s\xc3\xb8rget for at nazistene fikk kontroll over avisene i landet og fikk lagt ned aviser som ikke fullt ut st\xc3\xb8ttet Hitler-regimet. I 1933 fikk NSDAP kontroll over 120 aviser og ukeblader, i 1939 kontrollerte partiet 2000 direkte._NEWLINE_Den 30. juni 1934 var Amann til stede under mordaksjonen mot den homoseksuelle SA-Gruppenf\xc3\xbchrer Edmund Heines. I 1941 ble Max Amman forfremmet til Obergruppenf\xc3\xbchrer i SS._NEWLINE_I 1943 inkorporerte han Alfred Hugenbergs aviskonsern i nazistpartiets eiendomsmasse._NEWLINE_Amann var den st\xc3\xb8rste avis-baronen i det tredje rike og profitterte \xc3\xb8konomisk p\xc3\xa5 nazismen. Amanns formue \xc3\xb8kte fra 108\xc2\xa0000 i 1934 til 3\xc2\xa0800\xc2\xa0000 mark i 1944.\n_START_SECTION_\nEtterkrigsoppgj\xc3\xb8ret\n_START_PARAGRAPH_\nAmann ble funnet skyldig i \xc3\xa5 ha v\xc3\xa6rt en \xc2\xabhovedskyldig\xc2\xbb (Hauptschuldiger) under rettsoppgj\xc3\xb8ret etter krigen. Han ble d\xc3\xb8mt til ti \xc3\xa5r i arbeidsleir i 1948, men han ble l\xc3\xb8slatt i 1953. Han ble frad\xc3\xb8mt eiendeler og pensjonsrettigheter og d\xc3\xb8de i fattigdom i M\xc3\xbcnchen i 1957.'